Καταστατικό του Ευρωπαϊκού Ταμείου Επενδύσεων

Εγκρίθηκε στις 14 Ιουνίου 1994 και τροποποιήθηκε στις 19 Ιουνίου 2000 από τη γενική συνέλευση

(2001/C 225/02)

Άρθρο 1

Ίδρυση

Ιδρύεται Ευρωπαϊκό Ταμείο Επενδύσεων, στο εξής καλούμενο "Ταμείο", το οποίο έχει νομική προσωπικότητα και οικονομική αυτονομία.

Άρθρο 2

Αποστολή και δραστηριότητες

1. Το Ταμείο έχει ως αποστολή να συμβάλλει στην επιδίωξη των στόχων της Κοινότητας.

Για την εκπλήρωση της αποστολής αυτής, το Ταμείο ασκεί τις ακόλουθες δραστηριότητες:

- παρέχει εγγυήσεις καθώς και άλλα, ανάλογα προϊόντα, για δάνεια και άλλες χρηματοοικονομικές υποχρεώσεις, υπό οποιαδήποτε μορφή επιτρέπεται από τους ισχύοντες κανόνες δικαίου,

- αποκτά, διατηρεί, διαχειρίζεται και διαθέτει σε τρίτους συμμετοχές στο μετοχικό κεφάλαιο οποιασδήποτε επιχείρησης, υπό τους όρους που καθορίζονται στην παράγραφο 2 σημείο i) του άρθρου 12 του παρόντος καταστατικού.

2. Το Ταμείο μπορεί, επιπλέον, να ασκεί άλλες δραστηριότητες που συνδέονται με ή απορρέουν από την αποστολή που ορίζεται στο παρόν άρθρο. Στις δραστηριότητες του Ταμείου μπορούν να συμπεριλαμβάνονται δανειοληπτικές πράξεις.

3. Οι δραστηριότητες του Ταμείου πρέπει να διεξάγονται με βάση υγιείς τραπεζικές αρχές ή, κατά περίπτωση, άλλες υγιείς εμπορικές αρχές και πρακτικές. Με την επιφύλαξη των διατάξεων του άρθρου 28, οι εν λόγω δραστηριότητες πρέπει να διεξάγονται με στενή συνεργασία μεταξύ του Ταμείου και των ιδρυτικών μελών του ή, ενδεχομένως, μεταξύ του Ταμείου και των μελών του κατά τη δεδομένη χρονική στιγμή.

Άρθρο 3

Έδρα

Το Ταμείο έχει την έδρα του στο Λουξεμβούργο.

Άρθρο 4

Μέλη

1. Ιδρυτικά μέλη του Ταμείου είναι:

- η Ευρωπαϊκή Κοινότητα, η οποία στο εξής καλείται "Κοινότητα", αντιπροσωπευόμενη από την Ευρωπαϊκή Επιτροπή, η οποία στο εξής καλείται "Επιτροπή",

- η Ευρωπαϊκή Τράπεζα Επενδύσεων, η οποία στο εξής καλείται "Τράπεζα",

- τα χρηματοπιστωτικά ιδρύματα των οποίων ο κατάλογος είναι προσαρτημένος στο παρόν καταστατικό (παράρτημα 1) και τα οποία στο εξής καλούνται "Χρηματοπιστωτικά Ιδρύματα".

2. Μέλη του Ταμείου μπορούν να καταστούν, υπό τους όρους και προϋποθέσεις που καθορίζει το διοικητικό συμβούλιο βάσει απόφασης της γενικής συνέλευσης, άλλα νομικά πρόσωπα που ανήκουν στο χρηματοπιστωτικό τομέα και των οποίων οι στόχοι συμβάλλουν στην εκπλήρωση της αποστολής του Ταμείου.

Άρθρο 5

Κεφάλαιο

1. Το αρχικό εγκεκριμένο κεφάλαιο του Ταμείου θα ανέρχεται σε δύο δισεκατομμύρια ευρώ και θα υποδιαιρείται σε 2000 μερίδια ονομαστικής αξίας ενός εκατομμυρίου ευρώ το καθένα. Η εγγραφή στα μερίδια αυτά θα είναι ανοικτή στα μέλη του Ταμείου σύμφωνα με τις διατάξεις του άρθρου 6 του παρόντος καταστατικού.

2. Το εγκεκριμένο κεφάλαιο είναι δυνατόν να αυξηθεί με απόφαση της γενικής συνέλευσης λαμβανόμενη με πλειοψηφία του 85 % των ψήφων.

3. Σε περίπτωση αύξησης του κεφαλαίου, κάθε μέλος θα δικαιούται, υπό τους όρους που θα καθορίσει η γενική συνέλευση, να εγγραφεί σε κλάσμα της αύξησης ίσο προς την αναλογία που υπήρχε, μεταξύ των μεριδίων στα οποία είχε εγγραφεί το εν λόγω μέλος και του κεφαλαίου του Ταμείου πριν από την αύξηση.

4. Τα μέλη του Ταμείου ευθύνονται για τις υποχρεώσεις του, μόνο μέχρι του ποσού της συμμετοχής τους στο αναληφθέν και μη καταβεβλημένο κεφάλαιο.

Άρθρο 6

Ανάληψη μεριδίων

1. Τα ιδρυτικά μέλη του Ταμείου εγγράφονται στο άρτιο στον αριθμό των μεριδίων που καθορίζεται στο παράρτημα ΙΙ του παρόντος καταστατικού.

2. Οι όροι των μεταγενέστερων εγγραφών σε μερίδια θα καθορίζονται από τη γενική συνέλευση. Η τιμή των μεριδίων αυτών δεν μπορεί να είναι κατώτερη του αρτίου.

Άρθρο 7

Μερίδια

1. Τα μερίδια του αρχικού αναληφθέντος κεφαλαίου θα καταβληθούν κατά ποσοστό 20 %, σε τέσσερις ισόποσες ετήσιες δόσεις.

2. Σε περίπτωση αύξησης του κεφαλαίου, οι όροι καταβολής θα αποφασίζονται από τη γενική συνέλευση.

3. Η γενική συνέλευση μπορεί να απαιτήσει, ύστερα από πρόταση του διοικητικού συμβουλίου, την καταβολή του αναληφθέντος και μη καταβεβλημένου κεφαλαίου, στο βαθμό που απαιτείται για να αντιμετωπιστούν οι υποχρεώσεις του Ταμείου έναντι των πιστωτών του. Η καταβολή αυτή θα πραγματοποιείται εντός 90 ημερών από τη λήψη της απόφασης της γενικής συνέλευσης.

4. Οι καταβολές γίνονται σε ευρώ.

5. Τα μερίδια δεν μπορούν να ενεχυριασθούν ούτε να επιβαρυνθούν με οποιοδήποτε τρόπο, εάν δεν υπάρχει προηγούμενη έγγραφη συγκατάθεση του διοικητικού συμβουλίου.

6. Με την επιφύλαξη των διατάξεων της παραγράφου 4 του άρθρου 5 του παρόντος καταστατικού, κανένα μέλος δεν ευθύνεται, λόγω της ιδιότητάς του ως μέλους, για τις υποχρεώσεις του Ταμείου.

7. Οι πόροι των οποίων δεν κάνει χρήση το Ταμείο για την άσκηση των δραστηριοτήτων του βάσει του άρθρου 2, μπορούν να επενδύονται στις κεφαλαιαγορές. Κατά τη διαχείριση των επενδύσεων αυτών, το Ταμείο δεν προβαίνει σε καμία πράξη αρμπιτράζ μεταξύ νομισμάτων, που δεν είναι άμεσα αναγκαία για τη διεξαγωγή των εργασιών του ή για την ανταπόκρισή του στις δεσμεύσεις που έχει αναλάβει.

8. Τα μέλη του Ταμείου δικαιούνται να διαθέσουν τα μερίδιά τους μεταβιβάζοντάς τα είτε σε άλλο μέλος είτε σε τρίτο μέρος, σύμφωνα με το άρθρο 4 παράγραφος 2 του παρόντος καταστατικού. Σε περίπτωση που ένα μέλος επιθυμεί να διαθέσει τα μερίδιά του, θα τα προτείνει για εξαγορά στην Τράπεζα ή, με τη συγκατάθεση της τελευταίας, σε οποιοδήποτε άλλο μέλος του Ταμείου ή σε τρίτο μέρος που πληροί τα κριτήρια του άρθρου 4 παράγραφος 2 του παρόντος καταστατικού.

Άρθρο 8

Δικαιώματα εκ των μεριδίων

Σύμφωνα με τους όρους που καθορίζονται στα άρθρα 27 και 33 του παρόντος καταστατικού, κάθε μερίδιο παρέχει δικαιώματα στην ιδιοκτησία των στοιχείων ενεργητικού του Ταμείου, στη διανομή των καθαρών κερδών και, ενδεχομένως, στο προϊόν εκκαθάρισης, κατά ποσοστό ανάλογο προς τον αριθμό των υφιστάμενων μεριδίων.

Άρθρο 9

Διεύθυνση και διοίκηση του Ταμείου

Το Ταμείο διευθύνεται και διοικείται από τις εξής τρεις αρχές:

- γενική συνέλευση,

- διοικητικό συμβούλιο,

- γενικό διευθυντή.

Άρθρο 10

Γενική Συνέλευση

1. Τα μέλη του Ταμείου συνέρχονται τουλάχιστον μια φορά κατ' έτος σε γενική συνέλευση, η οποία συγκαλείται από τον πρόεδρο του διοικητικού συμβουλίου. Η γενική συνέλευση πραγματοποιείται είτε στην έδρα του Ταμείου είτε σε άλλο τόπο που προσδιορίζεται στην πρόσκληση σύγκλησης της συνέλευσης.

2. Η γενική συνέλευση μπορεί επίσης να συγκαλείται κατόπιν αιτήματος ενός από τα μέλη του Ταμείου και ύστερα από απόφαση του διοικητικού συμβουλίου. Γενική συνέλευση συγκαλείται εφόσον μέλη των οποίων τα μερίδια αντιπροσωπεύουν 13 % ή πλέον του αναληφθέντος κεφαλαίου ζητήσουν τη σύγκλησή της, προσδιορίζοντας το θέμα που αιτιολογεί το αίτημα τους.

3. Οι αποφάσεις της γενικής συνέλευσης μπορούν να λαμβάνονται με έγγραφη διαδικασία, υπό τους όρους και σύμφωνα με τους κανόνες που καθορίζονται από τον εσωτερικό κανονισμό.

Άρθρο 11

Δικαιώματα συμμετοχής - Εκπροσώπηση - Απαρτία - Πλειοψηφία

1. Όλα τα μέλη του Ταμείου έχουν το δικαίωμα να συμμετέχουν στις γενικές συνελεύσεις.

2. Η Κοινότητα εκπροσωπείται από ένα από τα μέλη της Επιτροπής ή από άλλο, δεόντως εξουσιοδοτημένο, πρόσωπο.

3. Η Τράπεζα εκπροσωπείται από τον πρόεδρό της ή από ένα αντιπρόεδρο ή από άλλο, δεόντως εξουσιοδοτημένο, πρόσωπο.

4. Τα Χρηματοπιστωτικά Ιδρύματα εκπροσωπούνται έκαστο από ένα πρόσωπο.

5. Κάθε μέλος του Ταμείου διαθέτει αριθμό ψήφων ίσο με τον αριθμό των μεριδίων στα οποία έχει εγγραφεί.

6. Τα μέλη μπορούν να ψηφίζουν με αλληλογραφία ή να αντιπροσωπεύονται στην ψηφοφορία από άλλο μέλος.

7. Η απαιτούμενη απαρτία για την πραγματοποίηση των γενικών συνελεύσεων επιτυγχάνεται όταν τα παρόντα ή αντιπροσωπευόμενα μέλη κατέχουν τουλάχιστον το 50 % του αναληφθέντος κεφαλαίου.

8. Οι αποφάσεις της γενικής συνέλευσης λαμβάνονται με πλειοψηφία των ψήφων, εκτός εάν άλλως προβλέπεται από το παρόν καταστατικό.

Άρθρο 12

Εξουσίες της γενικής συνέλευσης

1. Τα μέλη του Ταμείου ασκούν τα δικαιώματά τους μέσω της γενικής συνέλευσης.

2. Η γενική συνέλευση:

i) λαμβάνει κάθε απόφαση που εξουσιοδοτεί το Ταμείο να διενεργεί τις πράξεις που προβλέπονται στο άρθρο 2 παράγραφος 1 δεύτερο εδάφιο του παρόντος καταστατικού,

ii) εγκρίνει τον εσωτερικό κανονισμό του ταμείου,

iii) αποφασίζει σχετικά με την εισδοχή νέων μελών,

iv) εγκρίνει την ετήσια έκθεση που υποβάλλει το διοικητικό συμβούλιο,

v) εγκρίνει τον ετήσιο ισολογισμό και το λογαριασμό αποτελεσμάτων χρήσης,

vi) καθορίζει τη διάθεση και τη διανομή των καθαρών εσόδων του Ταμείου,

vii) διορίζει τα μέλη της ελεγκτικής επιτροπής του Ταμείου,

viii) αποφασίζει σχετικά με ενδεχόμενες τροποποιήσεις του παρόντος καταστατικού, ασκώντας τις εξουσίες που προβλέπονται από το άρθρο 34 του παρόντος καταστατικού,

ix) αποφασίζει σχετικά με την αύξηση του εγκεκριμένου κεφαλαίου του Ταμείου, καθώς και σχετικά με κάθε κλήση καταβολής αναληφθέντος κεφαλαίου,

x) υπό τους όρους που καθορίζονται στο άρθρο 26 του παρόντος καταστατικού, αποφασίζει σχετικά με την αύξηση του ανώτατου ορίου των υποχρεώσεων που μπορεί να αναλάβει το Ταμείο,

xi) λαμβάνει τις αποφάσεις αναστολής ή αφαίρεσης της ιδιότητας του μέλους,

xii) λαμβάνει τις αποφάσεις σχετικά με την περάτωση των εργασιών του Ταμείου και τη διανομή των περιουσιακών στοιχείων του,

xiii) διορίζει τα μέλη του διοικητικού συμβουλίου και τους αναπληρωτές τους, μεταξύ των προσώπων που ορίζονται βάσει του άρθρου 15 παράγραφοι 1 και 3 του παρόντος καταστατικού,

xiv) απαλλάσσει υποχρεωτικά των καθηκόντων του μέλος του διοικητικού συμβουλίου, εφόσον το μέλος αυτό αδυνατεί πλέον να εκπληρώσει τα καθήκοντά του ή εφόσον έχει υποπέσει σε βαριά αμέλεια,

xv) ασκεί όλες τις εξουσίες που της παρέχονται από οποιαδήποτε άλλη διάταξη του παρόντος καταστατικού.

3. Οι όροι λειτουργίας της γενικής συνέλευσης καθορίζονται από τον εσωτερικό κανονισμό.

Άρθρο 13

Προεδρία της γενικής συνέλευσης

Των γενικών συνελεύσεων προεδρεύει ο εκπρόσωπος του μέλους που κατέχει το μεγαλύτερο αριθμό μεριδίων του Ταμείου.

Άρθρο 14

Πρακτικά - Αποσπάσματα

Οι εργασίες της γενικής συνέλευσης καταγράφονται σε πρακτικά. Τα πρακτικά συντάσσονται από τη γραμματεία του Ταμείου και τα αντίγραφα ή αποσπάσματά τους κυρώνονται και χορηγούνται στα μέλη.

Άρθρο 15

Διοικητικό συμβούλιο

1. Το διοικητικό συμβούλιο αποτελείται από επτά μέλη που διορίζονται από τη γενική συνέλευση και ορίζονται από τα μέλη του Ταμείου σύμφωνα με τη διαδικασία που προβλέπεται από τον εσωτερικό κανονισμό. Η γενική συνέλευση μπορεί να τροποποιεί τον αριθμό των μελών του διοικητικού συμβουλίου.

2. Κατά την εκτέλεση των καθηκόντων τους, τα μέλη του διοικητικού συμβουλίου ενεργούν ανεξάρτητα και υπηρετούν κατά τον καλύτερο δυνατό τρόπο τα συμφέροντα του Ταμείου. Ευθύνονται μόνον έναντι της γενικής συνέλευσης. Κάθε μέλος του διοικητικού συμβουλίου μπορεί να επικουρείται από ένα αναπληρωτή, ο οποίος, σε περίπτωση απουσίας του μέλους, ενεργεί εξ ονόματος του μέλους, συμμετέχει στις συνεδριάσεις του διοικητικού συμβουλίου και έχει τις ίδιες εξουσίες με το μέλος το οποίο αντικαθιστά.

3. Τα μέλη του διοικητικού συμβουλίου και οι αναπληρωτές ορίζονται σύμφωνα με τις ρυθμίσεις που προβλέπονται από τον εσωτερικό κανονισμό. Ο εσωτερικός κανονισμός μπορεί να προβλέπει ότι ένα ορισθέν μέλος έχει την εξουσιοδότηση να ενεργεί ως μέλος του διοικητικού συμβουλίου, προτού ληφθεί η απόφαση διορισμού από την ετήσια γενική συνέλευση. Οι κανόνες που ισχύουν για τα μέλη του διοικητικού συμβουλίου ισχύουν και για το εν λόγω ορισθέν μέλος.

4. Τα μέλη του διοικητικού συμβουλίου διορίζονται για ανανεώσιμη θητεία δύο ετών.

5. Σε περίπτωση που η ετήσια έκθεση η οποία υποβάλλεται στη γενική συνέλευση από το διοικητικό συμβούλιο δεν εγκριθεί, το διοικητικό συμβούλιο παραιτείται.

6. Οι όροι λειτουργίας του διοικητικού συμβουλίου καθορίζονται από τον εσωτερικό κανονισμό.

Άρθρο 16

Εξουσίες του διοικητικού συμβουλίου

Εκτός των εξουσιών που του παρέχονται από τις λοιπές διατάξεις του παρόντος καταστατικού, το διοικητικό συμβούλιο:

i) αποφασίζει για όλες τις πράξεις του Ταμείου. Μπορεί να μεταβιβάσει ολικά ή μερικά την εξουσία λήψης αποφάσεων, με τον τρόπο που θεωρεί ενδεδειγμένο,

ii) ορίζει κατευθυντήριους άξονες και εκδίδει οδηγίες για τις εργασίες και τη διοίκηση του Ταμείου,

iii) εκπονεί τις προτάσεις που πρόκειται να υποβληθούν στη γενική συνέλευση,

iv) καθορίζει τους γενικούς όρους απόκτησης συμμετοχών,

v) καθορίζει κριτήρια απόδοσης για τις δραστηριότητες του Ταμείου,

vi) καθορίζει τους στόχους και τα όρια των δανειοληπτικών πράξεων, στις οποίες γίνεται αναφορά στο άρθρο 2 παράγραφος 2 του παρόντος καταστατικού,

vii) διορίζει, βάσει προτάσεων που υποβάλλονται από τα μέλη του Ταμείου σύμφωνα με τη διαδικασία που προβλέπεται από τον εσωτερικό κανονισμό, τον γενικό διευθυντή και τον ενδεχόμενο αναπληρωτή του. Έχει, επίσης, την εξουσία να ανακαλέσει τον γενικό διευθυντή και τον ενδεχόμενο αναπληρωτή του,

viii) Επιτηρεί τον γενικό διευθυντή και τον αναπληρωτή του και διασφαλίζει ότι η διαχείριση του Ταμείου ασκείται σύμφωνα με τις διατάξεις του παρόντος καταστατικού και με τους κατευθυντήριους άξονες και τις οδηγίες που εκδίδει το διοικητικό συμβούλιο,

ix) υποβάλλει στη γενική συνέλευση τους ετήσιους λογαριασμούς και την ετήσια έκθεση πεπραγμένων του Ταμείου,

x) συγκαλεί τις γενικές συνελεύσεις του Ταμείου,

xi) με την επιφύλαξη των εξουσιών της γενικής συνέλευσης, λαμβάνει αποφάσεις σχετικά με οποιοδήποτε άλλο θέμα που δεν υπάγεται στην αρμοδιότητα του γενικού διευθυντή.

Άρθρο 17

Προεδρία του διοικητικού συμβουλίου

1. Η προεδρία του διοικητικού συμβουλίου ασκείται από ένα από τα μέλη του, το οποίο ορίζεται σύμφωνα με τη διαδικασία που προβλέπεται από τον εσωτερικό κανονισμό.

2. Σε περίπτωση κωλύματος του προέδρου, την προεδρία του διοικητικού συμβουλίου ασκεί άλλο μέλος του διοικητικού συμβουλίου, οριζόμενο σύμφωνα με τη διαδικασία που προβλέπεται από τον εσωτερικό κανονισμό.

Άρθρο 18

Διοικητικό συμβούλιο - Συνεδριάσεις - Απαρτία

1. Το διοικητικό συμβούλιο συνέρχεται όποτε το απαιτούν τα συμφέροντα του Ταμείου και τουλάχιστον μια φορά κάθε ημερολογιακό τρίμηνο. Οι συνεδριάσεις συγκαλούνται από τον πρόεδρο και η ημερήσια διάταξη καταρτίζεται σύμφωνα με τον εσωτερικό κανονισμό. Ο πρόεδρος υποχρεούται να συγκαλέσει συνεδρίαση του διοικητικού συμβουλίου εάν μέλος του διοικητικού συμβουλίου υποβάλει αιτιολογημένο σχετικό αίτημα. Οι συνεδριάσεις του διοικητικού συμβουλίου πραγματοποιούνται είτε στην έδρα του Ταμείου είτε σε οποιοδήποτε άλλο τόπο επιλέξει ο πρόεδρος.

2. Οι αποφάσεις του διοικητικού συμβουλίου μπορούν να λαμβάνονται με έγγραφη διαδικασία, υπό τους όρους και σύμφωνα με τους κανόνες που καθορίζονται από τον εσωτερικό κανονισμό.

3. Οι διαβουλεύσεις του διοικητικού συμβουλίου είναι έγκυρες μόνον εφόσον παρίσταται τουλάχιστον το ήμισυ των μελών του.

4. Οι αποφάσεις του διοικητικού συμβουλίου λαμβάνονται με πλειοψηφία.

Άρθρο 19

Πρακτικά

Οι διαβουλεύσεις του διοικητικού συμβουλίου καταγράφονται σε πρακτικά. Τα πρακτικά συντάσσονται από τη γραμματεία του Ταμείου και τα αντίγραφα ή αποσπάσματά τους κυρώνονται και χορηγούνται στα μέλη.

Άρθρο 20

Γενικός διευθυντής

1. Το Ταμείο διοικείται από ένα γενικό διευθυντή, ο οποίος ενεργεί ανεξάρτητα, υπηρετεί κατά τον καλύτερο δυνατό τρόπο τα συμφέροντα του Ταμείου και, κατά την εκτέλεση των καθηκόντων του, ευθύνεται μόνον έναντι του διοικητικού συμβουλίου.

2. Ο γενικός διευθυντής διορίζεται για περίοδο πέντε ετών κατ' ανώτατο όριο και μπορεί να επαναδιορίζεται.

3. Ο γενικός διευθυντής μπορεί να επικουρείται από ένα αναπληρωτή, ο οποίος, σε περίπτωση απουσίας του, αντικαθιστά τον γενικό διευθυντή και έχει τις ίδιες με αυτόν εξουσίες.

4. Οι διαδικασίες υποβολής προτάσεων για το διορισμό του γενικού διευθυντή και του ενδεχόμενου αναπληρωτή του καθορίζονται από τον εσωτερικό κανονισμό.

Άρθρο 21

Εξουσίες του γενικού διευθυντή

1. Ο γενικός διευθυντής είναι υπεύθυνος για τη διαχείριση των τρεχουσών υποθέσεων του Ταμείου σύμφωνα με τις διατάξεις του παρόντος καταστατικού και με τους κατευθυντήριους άξονες και τις οδηγίες που εκδίδει το διοικητικό συμβούλιο.

2. Ο γενικός διευθυντής οφείλει, ιδίως, να:

- ενεργεί σύμφωνα με τους κατευθυντήριους άξονες και τις οδηγίες που εκδίδει το διοικητικό συμβούλιο βάσει του άρθρου 16 του παρόντος καταστατικού,

- υποβάλλει στο διοικητικό συμβούλιο την ετήσια έκθεση του Ταμείου,

- συντάσσει με ευθύνη του και υποβάλλει στο διοικητικό συμβούλιο, εντός προθεσμίας τριών μηνών μετά τη λήξη κάθε οικονομικής χρήσης, τους ετήσιους λογαριασμούς του Ταμείου,

- υποβάλλει στο διοικητικό συμβούλιο οποιαδήποτε επιπλέον έκθεση και έγγραφο προβλέπεται από τον εσωτερικό κανονισμό ή του ζητείται από το διοικητικό συμβούλιο.

3. Ο γενικός διευθυντής εκπροσωπεί το Ταμείο στις σχέσεις του με τρίτους και στις περιπτώσεις προσφυγής στη δικαιοσύνη.

4. Τα έγγραφα που αφορούν το Ταμείο και όλες οι υποχρεώσεις που αναλαμβάνονται εξ ονόματός του υπογράφονται από τον γενικό διευθυντή ή από αντιπρόσωπο που έχει δεόντως εξουσιοδοτηθεί από τον γενικό διευθυντή για το σκοπό αυτό.

5. Οι υπάλληλοι του Ταμείου τελούν υπό την εποπτεία του γενικού διευθυντή και προσλαμβάνονται και απολύονται από αυτόν.

Άρθρο 22

Έλεγχος των λογαριασμών

1. Οι λογαριασμοί του Ταμείου ελέγχονται κάθε χρόνο από μια ελεγκτική επιτροπή αποτελούμενη από τρεις ελεγκτές λογιστές, οι οποίοι διορίζονται από τη γενική συνέλευση. Η γενική συνέλευση μπορεί να αποφασίζει την αύξηση του αριθμού των ελεγκτών, κατ' ανώτατο όριο σε πέντε. Οι διορισμοί γίνονται σύμφωνα με τους όρους που καθορίζονται από τον εσωτερικό κανονισμό.

2. Τα μέλη της ελεγκτικής επιτροπής ενεργούν σύμφωνα με τους συνήθεις κανόνες του επαγγέλματός τους. Καθήκον της ελεγκτικής επιτροπής είναι να βεβαιώνει ότι ο ισολογισμός και ο λογαριασμός αποτελεσμάτων χρήσης του Ταμείου απεικονίζουν ακριβοδίκαια, τόσο στο ενεργητικό όσο και στο παθητικό, την οικονομική κατάσταση του Ταμείου και τα αποτελέσματα των εργασιών του κατά την εξεταζόμενη οικονομική χρήση.

Άρθρο 23

Όροι παρέμβασης

Στο πλαίσιο του παρόντος καταστατικού, το Ταμείο μπορεί να ασκεί τις δραστηριότητές του στο έδαφος των κρατών μελών της Κοινότητας, σε χώρες που έχουν υποβάλει αίτηση για προσχώρηση στην Κοινότητα και για τις οποίες έχει αρχίσει η προενταξιακή διαδικασία, και σε χώρες όμορες με την Κοινότητα, εφόσον πρόκειται για διασυνοριακά σχέδια.

Άρθρο 24

Αμοιβή του Ταμείου

Το ύψος των αμοιβών ή άλλων εσόδων που εισπράττει το Ταμείο για τις παρεμβάσεις του σύμφωνα με το παρόν καταστατικό, καθορίζεται κατά τρόπο ώστε να αντικατοπτρίζει τους υφιστάμενους κινδύνους, να καλύπτει τα έξοδα λειτουργίας, να επιτρέπει τη σύσταση αποθεματικού για την αντιμετώπιση αυτών των κινδύνων και να διασφαλίζει εύλογη απόδοση των πόρων του Ταμείου.

Άρθρο 25

Όρια των πράξεων του Ταμείου

Κατά την παροχή εγγυήσεων, τα όρια των υποχρεώσεων που μπορεί να αναλαμβάνει το Ταμείο καθορίζονται από το διοικητικό συμβούλιο σύμφωνα με το άρθρο 16 του παρόντος καταστατικού.

Τα αντίστοιχα όρια των υποχρεώσεων που μπορεί να αναλαμβάνει το Ταμείο κατά την απόκτηση συμμετοχών σε επιχειρήσεις θα καθορίζονται από τις σχετικές αποφάσεις που προβλέπονται στο άρθρο 12 παράγραφος 2 σημείο i) του παρόντος καταστατικού.

Άρθρο 26

Ανώτατο όριο των συνολικών υποχρεώσεων του Ταμείου

Οι συνολικές υποχρεώσεις του Ταμείου, εξαιρουμένων των υποχρεώσεων που έχει αναλάβει για λογαριασμό τρίτων, δεν πρέπει να υπερβαίνουν:

- όσον αφορά τις πράξεις εγγυοδοσίας: το τριπλάσιο του ποσού του αναληφθέντος κεφαλαίου. Το ανώτατο αυτό όριο είναι δυνατόν να αυξηθεί με απόφαση της γενικής συνέλευσης, κατ' ανώτατο όριο μέχρι το πενταπλάσιο του ποσού του αναληφθέντος κεφαλαίου. Όταν το ποσό των αποθεματικών του Ταμείου είναι ίσο προς ή ανώτερο από το 7,5 % του ποσού αναληφθέντος κεφαλαίου, το ανώτατο αυτό όριο είναι δυνατόν να αυξηθεί με αποφάσεις της γενικής συνέλευσης, κατ' ανώτατο όριο μέχρι το οκταπλάσιο του αναληφθέντος κεφαλαίου,

- όσον αφορά τις συμμετοχές: το ποσό που αποφασίζεται από τη γενική συνέλευση κατ' εφαρμογή του άρθρου 12 του παρόντος καταστατικού.

Άρθρο 27

Διάθεση και διανομή των καθαρών εσόδων

1. Η γενική συνέλευση καθορίζει, τουλάχιστον μια φορά κατ' έτος, το τμήμα των καθαρών εσόδων του Ταμείου που θα διατεθεί στα αποθεματικά ή για άλλες χρήσεις ή θα διανεμηθεί στα μέλη του Ταμείου.

Πριν γίνει οποιαδήποτε διανομή στα μέλη του Ταμείου, διατίθεται κάθε χρόνο στα αποθεματικά του Ταμείου ποσό τουλάχιστον ίσο με το 20 % των καθαρών εσόδων του. Η διάθεση αυτή στα αποθεματικά παύει, μόλις τα αποθεματικά φθάσουν στο 10 % του αναληφθέντος κεφαλαίου, και επαναλαμβάνεται μόλις τα αποθεματικά μειωθούν κάτω από το 10 % του αναληφθέντος κεφαλαίου.

2. Η διανομή στα μέλη του Ταμείου γίνεται κατ' αναλογία προς τον αριθμό των μεριδίων που κατέχει κάθε μέλος.

Άρθρο 28

Συνεργασία με τρίτους

1. Το Ταμείο μπορεί να δεχθεί να αναλάβει καθήκοντα διαχείρισης ειδικών πόρων που του ανατίθενται από τρίτους, εφόσον αυτά συμβιβάζονται με την αποστολή του, καταχωρούνται σε χωριστούς λογιστικούς λογαριασμούς και αποφέρουν επαρκή αμοιβή.

2. Το Ταμείο μπορεί, εντός του πλαισίου του παρόντος καταστατικού, να συνεργάζεται με όλους τους διεθνείς οργανισμούς που ασκούν δραστηριότητα σε τομείς παρεμφερείς με τους δικούς του.

3. Το Ταμείο μπορεί να συνάπτει συμφωνίες με τέτοιους οργανισμούς, καθώς και με εθνικούς οργανισμούς και τραπεζικούς εταίρους στα κράτη μέλη της Κοινότητας ή σε τρίτες χώρες, με σκοπό την επιδίωξη των στόχων του ή την εκπλήρωση των καθηκόντων του.

Άρθρο 29

Αναστολή ή αφαίρεση της ιδιότητας του μέλους

1. Εάν κάποιο μέλος του Ταμείου αθετήσει οποιαδήποτε από τις υποχρεώσεις που υπέχει βάσει του παρόντος καταστατικού, η ιδιότητά του ως μέλους μπορεί να ανασταλεί με απόφαση της γενικής συνέλευσης.

2. Το μέλος του οποίου η ιδιότητα έχει ανασταλεί, εξακολουθεί να υπέχει τις υποχρεώσεις που απορρέουν από την ιδιότητα του μέλους του Ταμείου, αλλά δεν μπορεί να ασκήσει κανένα από τα δικαιώματα που προβλέπονται από το παρόν καταστατικό.

3. Εάν, μετά την παρέλευση χρονικού διαστήματος έξι μηνών αφότου η γενική συνέλευση έλαβε την απόφαση αναστολής, το μέλος του οποίου η ιδιότητα ως μέλους έχει ανασταλεί δεν έχει εκπληρώσει τις υποχρεώσεις του που προκάλεσαν την απόφαση αυτή, η γενική συνέλευση μπορεί να κηρύξει το εν λόγω μέλος έκπτωτο της ιδιότητας του μέλους.

Άρθρο 30

Εκκαθάριση των λογαριασμών των έκπτωτων μελών του Ταμείου

1. Η απώλεια της ιδιότητας του μέλους συνεπάγεται μερική εκκαθάριση των λογαριασμών με το εν λόγω μέλος.

2. Τα μερίδια του έκπτωτου μέλους διατίθενται σύμφωνα με το άρθρο 7 παράγραφος 8 του παρόντος καταστατικού. Εάν τα μερίδια δεν εξαγοραστούν από την Τράπεζα ή από άλλο μέλος του Ταμείου, η γενική συνέλευση μπορεί να επιτρέψει την πώλησή τους σε φορείς που πληρούν τα κριτήρια του άρθρου 4 παράγραφος 2 του παρόντος καταστατικού.

Σε περίπτωση που δεν εξαγοραστούν από τα λοιπά μέλη ή από φορείς που πληρούν τα κριτήρια του άρθρου 4 παράγραφος 2, τα μερίδια εξαγοράζονται από το Ταμείο.

3. Υπό τους όρους της ανωτέρω παραγράφου 2, η εξαγορά των μεριδίων έκπτωτου μέλους από το Ταμείο γίνεται στην τιμή που είναι η χαμηλότερη μεταξύ της ονομαστικής αξίας και της αξίας που εμφανίζουν τα βιβλία του Ταμείου κατά την ημερομηνία κατά την οποία το μέλος του Ταμείου εξέπεσε.

Ανεξάρτητα με την απώλεια της ιδιότητας του μέλους του Ταμείου, το πρώην μέλος παραμένει υπόχρεο για τις άμεσες υποχρεώσεις του καθώς και για τις ενδεχόμενες δεσμεύσεις του έναντι του Ταμείου για όσο χρονικό διάστημα εξακολουθεί να εκκρεμεί υπόλοιπο των εγγυήσεων που χορηγήθηκαν ή των συμμετοχών σε μετοχικό κεφάλαιο που συνομολογήθηκαν πριν απολέσει την ιδιότητα του μέλους. Δεν είναι ωστόσο υπόχρεο για τις υποχρεώσεις που απορρέουν από τις πράξεις εγγυοδοσίας και απόκτησης συμμετοχών τις οποίες διενέργησε το Ταμείο σε μεταγενέστερο στάδιο, και δεν συμμετέχει, ούτε στα έσοδα ούτε στις δαπάνες του Ταμείου.

4. Η πληρωμή των μεριδίων του έκπτωτου μέλους που εξαγοράζονται από το Ταμείο, γίνεται με τους εξής όρους:

- καμία πληρωμή δεν πραγματοποιείται πριν από την παρέλευση προθεσμίας έξι μηνών από την ημερομηνία απώλειας της ιδιότητας του μέλους. Η πληρωμή περιορίζεται στο ποσό κατά το οποίο η τιμή εξαγοράς υπερβαίνει το ποσό των υποχρεώσεων του πρώην μέλους προς το Ταμείο, που απορρέουν από τις πράξεις του Ταμείου,

- εάν το Ταμείο υφίσταται ζημίες στο πλαίσιο εγγυήσεων ή συμμετοχών σε μετοχικό κεφάλαιο που εκκρεμούν κατά την ημερομηνία κατά την οποία το μέλος απώλεσε την ιδιότητα του μέλους, και εάν το ποσό των ζημιών αυτών υπερβαίνει κατά την ίδια ημερομηνία το ποσό των προβλέψεων που έχουν συσταθεί για την αντιμετώπιση ζημιών, το εν λόγω πρώην μέλος υποχρεούται, εφόσον του ζητηθεί από το Ταμείο, να επιστρέψει το ποσό κατά το οποίο θα είχε μειωθεί η τιμή εξαγοράς των μεριδίων του εάν είχαν ληφθεί υπόψη οι ζημίες κατά τη στιγμή του καθορισμού της τιμής εξαγοράς. Επιπλέον, το πρώην μέλος παραμένει υπόχρεο να ανταποκριθεί σε κάθε κλήση για καταβολή αναληφθέντος και μη καταβεβλημένου κεφαλαίου, στο βαθμό που θα είχε παρόμοια υποχρέωση εάν η ανεπάρκεια του κεφαλαίου του Ταμείου είχε επέλθει και η κλήση καταβολής είχε απευθυνθεί την ημέρα καθορισμού της τιμής εξαγοράς των μεριδίων του.

Άρθρο 31

Περάτωση των εργασιών

1. Το διοικητικό συμβούλιο μπορεί, εάν το απαιτήσουν οι περιστάσεις, να αναστείλει προσωρινά τις εργασίες του Ταμείου. Υποβάλλει την απόφαση αυτή στη γενική συνέλευση και την καλεί να αποφανθεί σχετικά. Η γενική συνέλευση μπορεί, με ειδική πλειοψηφία κατά 85 % των ψήφων, να αποφασίσει την περάτωση των εργασιών του Ταμείου, το οποίο παύει κατόπιν τούτου να ασκεί όλες τις δραστηριότητές του, εκτός εκείνων που έχουν σχέση με την εκκαθάριση του Ταμείου.

2. Η περάτωση των εργασιών του Ταμείου συνεπάγεται την εκκαθάρισή του. Η γενική συνέλευση διορίζει τους εκκαθαριστές που θα προβούν στις απαιτούμενες από την εκκαθάριση ενέργειες.

Άρθρο 32

Ευθύνη των μελών του Ταμείου

1. Σε περίπτωση περάτωσης των εργασιών του Ταμείου, οι εκκρεμείς απαιτήσεις κατά του Ταμείου τακτοποιούνται με χρήση των ακόλουθων πόρων, κατά τη σειρά με την οποία παρατίθενται:

- περιουσιακά στοιχεία του Ταμείου,

- ποσά οφειλόμενα στο Ταμείο στο πλαίσιο του αναληφθέντος κεφαλαίου που δεν έχει καταβληθεί.

2. Το διοικητικό συμβούλιο λαμβάνει κατάλληλα μέτρα, ώστε να διασφαλιστεί μεταξύ των πιστωτών που έχουν άμεσες απαιτήσεις και των πιστωτών των οποίων οι απαιτήσεις είναι υπό αίρεση, κατανομή ανάλογα με τα αντίστοιχα δικαιώματά τους.

Άρθρο 33

Διανομή των περιουσιακών στοιχείων

1. Σε περίπτωση περάτωσης των εργασιών του Ταμείου, η διανομή των περιουσιακών στοιχείων μεταξύ των μελών του, βάσει της συμμετοχής τους στο κεφάλαιο του Ταμείου, πραγματοποιείται μόνον αφού προηγουμένως:

- εκκαθαριστούν πλήρως οι υποχρεώσεις του Ταμείου προς τους πιστωτές του,

- ληφθεί από τη γενική συνέλευση η απόφαση για διανομή των περιουσιακών στοιχείων.

2. Η διανομή των περιουσιακών στοιχείων μεταξύ των μελών του Ταμείου πραγματοποιείται κατ' αναλογία προς τη συμμετοχή κάθε μέλους στο κεφάλαιο του Ταμείου.

3. Οι όροι της διανομής αυτής καθορίζονται από το διοικητικό συμβούλιο.

Άρθρο 34

Τροποποιήσεις

1. Το παρόν καταστατικό είναι δυνατόν να τροποποιηθεί με απόφαση της γενικής συνέλευσης κατόπιν πρότασης του διοικητικού συμβουλίου. Για οποιαδήποτε τροποποίηση των άρθρων 2 και 3 του παρόντος καταστατικού, απαιτείται πλειοψηφία κατά 85 % των ψήφων.

2. Οι εγκριθείσες τροποποιήσεις αρχίζουν να ισχύουν τρεις μήνες μετά την κοινοποίησή τους στα μέλη του Ταμείου, εκτός εάν η γενική συνέλευση αποφασίσει διαφορετικά.

Άρθρο 35

Δικαιοδοσία

1. Οι διαφορές μεταξύ του Ταμείου, αφενός, και των αποδεκτών των παρεμβάσεών του, αφετέρου, είτε πρόκειται για Χρηματοπιστωτικά Ιδρύματα υπό την ιδιότητα του αποδέκτη είτε για άλλους αποδέκτες, επιλύονται από τα αρμόδια εθνικά δικαστήρια.

2. Προς το σκοπό αυτό, το Ταμείο οφείλει να καθορίσει τη δωσιδικία του σε καθένα από τα κράτη μέλη της Κοινότητας. Μπορεί, πάντως, σε μια σύμβαση, να προβεί σε καθορισμό ειδικής δωσιδικίας ή να προβλέψει διαδικασία διαιτησίας.

3. Υπό τους όρους και εντός των ορίων που προβλέπονται από τη συνθήκη για την ίδρυση της Ευρωπαϊκής Κοινότητας (άρθρο 30 παράγραφος 6 του καταστατικού της Τράπεζας), οι διαφορές που αφορούν μέτρα εγκριθέντα από τα όργανα του Ταμείου υπάγονται στην αρμοδιότητα του Δικαστηρίου των Ευρωπαϊκών Κοινοτήτων.

Άρθρο 36

Προνόμια και Ασυλίες

Οι διατάξεις του πρωτοκόλλου περί των προνομίων και ασυλιών των Ευρωπαϊκών Κοινοτήτων εφαρμόζονται επίσης επί του Ταμείου, επί των μελών των οργάνων του και επί του προσωπικού του, υπό τους όρους και προϋποθέσεις που προβλέπονται από τη συνθήκη για την ίδρυση της Ευρωπαϊκής Κοινότητας (άρθρο 30 παράγραφος 5 του καταστατικού της Τράπεζας).

Άρθρο 37

Έναρξη ισχύος

Το παρόν καταστατικό αρχίζει να ισχύει από την ημερομηνία που θα ορίσει η γενική συνέλευση.